ກອງປະຊຸມຂົນສົ່ງແບບຍືນຍົງ ແລະ ເປັນມິດຕໍ່ສິ່ງແວດລ້ອມ (EST) ຂອງອາຊີ ຄັ້ງທີ X
ກອງປະຊຸມຂົນສົ່ງແບບຍືນຍົງ ແລະ ເປັນມິດຕໍ່ສິ່ງແວດລ້ອມ (Environmentally Sustainable Transport Forum) ຄັ້ງທີ 10 ໄດ້ໄຂຂື້ນຢ່າງເປັນທາງການທີ່ໂຮງແຮມດອນຈັນພາເລດ ນະຄອນຫຼວງວຽງຈັນ ໃນຕອນເຊົ້າຂອງວັນທີ 14 ມີນາ 2017 ໂດຍການເປັນເຈົ້າພາບຮ່ວມຂອງ ກະຊວງໂຍທາທິການ ແລະ ຂົນສົ່ງ ແຫ່ງ ສປປ ລາວ, ແລະ UNCRD. ກອງປະຊຸມຄັ້ງນີ້ໄດ້ຮັບກຽດ ໃນພິທີເປີດກອງປະຊຸມຢ່າງເປັນທາງການ ໂດຍການເຂົ້າຮ່ວມຂອງ ທ່ານ ສົມດີ ດວງດີ, ຮອງນາຍົກລັດຖະມົນຕີ, ລັດຖະມົນຕີກະຊວງການເງິນ ແຫ່ງ ສປປ ລາວ; ມີຜູ້ບັນດາຜູ້ແທນລະດັບສູງຈາກກະຊວງຂົນສົ່ງ, ກະຊວງສິ່ງແວດລ້ອມ, ກະຊວງພັດທະນາຕົວເມືອງ, ກະຊວງສາທາລະນະສຸກ ແລະ ຕາງໜ້າໃຫ້ພາກສ່ວນລັດຖະບານຈາກບັນດາປະເທດໃນອາຊີ ແລະ ປາຊິຟິກ ທັງໝົດ 46 ປະເທດ ເຂົ້າຮ່ວມ; ພ້ອມນີ້ ຍັງມີບັນດາແຂກຈາກສູນກາງ ແລະ ທ້ອງຖິ່ນ ພາຍໃນປະເທດ, ບັນດານັກຊ່ຽວຊານຕ່າງປະເທດ, ບັນດາແຂກຈາກອົງການຈັດຕັ້ງສາກົນຕ່າງໆ ແລະ ບັນດາແຂກຈາກພາກທຸລະກິດ, NGOs ເຂົ້າຮ່ວມ ລວມທັງໝົດຫຼາຍກ່ວາ 300 ທ່ານ.
ກອງປະຊຸມຂົນສົ່ງແບບຍືນຍົງ ແລະ ເປັນມິດຕໍ່ສິ່ງແວດລ້ອມ ຫຼື EST Forum ຄັ້ງທີ 10 ທີ່ນະຄອນຫຼວງວຽງຈັນ ໃນຄັ້ງນີ້ ແມ່ນຈະດໍາເນີນໄປ ເປັນເວລາ 3 ວັນ, 14-16 ມີນາ 2017 ພາຍໃຕ້ຄໍາຂັວນ “2030 Roadmap for Sustainable Transport ~ Aligning with Sustainable Development Goals (SDGs)” ຫຼື ‘ແຜນດໍາເນີນການວ່າດ້ວຍການຂົນສົ່ງແບບຍືນຍົງ ຮອດປີ 2030 ທີ່ສອດຄ່ອງກັບເປົ້າໝາຍພັດທະນາແບບຍືນຍົງ’. ກອງປະຊຸມຂົນສົ່ງແບບຍືນຍົງຕໍ່ສິ່ງແວດລ້ອມ (EST) ຄັ້ງທີ 10 ແມ່ນເພື່ອປຶກສາຫາລື ກ່ຽວກັບວິທີການມີສ່ວນຮ່ວມຂອງບັນດາປະເທດອາຊີ ທີ່ເປັນສະມາຊິກຂອງ EST ໃນການເພື່ອບັນລຸເປົ້າໝາຍຮອດປີ 2030 ຂອງການພັດທະນາແບບຍືນຍົງ ຫຼື SDGs ໂດຍການຈັດຕັ້ງປະຕິບັດການຂົນສົ່ງແບບຍືນຍົງຂອງບັນດາປະເທດດັ່ງກ່າວ; ປຶກສາຫາລື ກ່ຽວກັບບັນຫາຕ່າງໆ ທາງດ້ານນະໂຍບາຍ, ມາດຕະການ, ກົນໄກທາງດ້ານເຕັກໂນໂລຊີ ແລະ ການເງິນ ຕະຫຼອດຮອດ ຄູ່ຮ່ວມມືດ້ານວຽກງານການຂົນສົ່ງ ເພື່ອໃຫ້ບັນລຸເປົ້າໝາຍການພັດທະນາແບບຍືນຍົງ SDGs; ເພີ່ມທະວີການປຶກສາຫາລືດ້ານນະໂຍບາຍ ກ່ຽວກັບເຂົ້າເຖິງຊົນນະບົດ ແລະ ເຊື່ອມຈອດກັບຊົນນະບົດ ໃນດ້ານຄວາມປອດໄພດ້ານອາຫານ, ລຶບລ້າງການອຶດຫິວ, ການຮ່ວມມືຂອງພາກພື້ນ ແລະ ການພັດທະນາພາກພື້ນແບບຍືນຍົງ; ສະເໜີກ່ຽວກັບພາລະບົດບາດຂອງການຂົນສົ່ງທາງລົດໄຟ ໃນການບັນລຸເປົ້າໝາຍປີ 2030 ຂອງການພັດທະນາແບບຍືນຍົງ; ປຶກສາຫາລື ແລະ ສະເໜີກ່ຽວກັບ ວິທີການໃຫ້ການຂົນສົ່ງແບບຍືນຍົງ ສາມາດປະກອບສ່ວນໃນວຽກງານ ສົ່ງເສີມຄວາມເທົ່າທຽມຂອງຍິງຊາຍ ແລະ ວຽກງານຍົກສູງບົດບາດຂອງເພດຍິງ ແລະ ເດັກຍິງ; ທົບທວນຄືນ ແລະ ຕີລາຄາຄວາມຄືບໜ້າ ແລະ ບົດຮຽນອັນດີເລີດ ຂອງການຈັດຕັ້ງປະຕິບັດ ຖະແຫຼ່ງການບາງກອກ 2010 (Bangkok Declaration 2010-2020) ແລະຖອດຖອນບາງບົດຮຽນອັນຈໍາເປັນທີ່ໄດ້ຮັບ ເພື່ອເປັນທິດທາງໃຫ້ບັນດາປະເທດສະມາຊິກ EST ໃນການກ້າວໄປທາງໜ້າສູ້ເປົ້າໝາຍການພັດທະນາແບບຍືນຍົງ ໂດຍການຈັດຕັ້ງປະຕິບັດການຂົນສົ່ງແບບຍືນຍົງຂອງປະເທດດັ່ງກ່າວ. ໃນມື້ສຸດທ້າຍຂອງກອງປະຊຸມຈະໄດ້ພິຈາລະນາ ຮ່າງຖະແຫຼ່ງການວຽງຈັນ ກ່ຽວກັບການຂົນສົ່ງຊົນນະບົດແບບຍືນຍົງ ເພື່ອບັນລຸເປົ້າໝາຍປີ 2030 ຂອງການພັດທະນາແບບຍືນຍົງ (Vientiane Declaration on Sustainable Rural Transport towards achieving the 2030 Agenda for Sustainable Development).